Foto: Rise Project

Printre euroi, vacanțe, țâțe și cai putere, din valiza abundenței iese moț pălățoiul* pregătit de TelDrum pentru Liviu Dragnea.

Există acolo o „cameră a majordomului”, semn de bun gust baronial. Să avem și la Teleorman ceva frumos, ca la Buckingham, s-or fi gândit arhitecții schemei TelDrum.

Nobilii țopârlani și distinsele lor pițipoance imită ștaiful pe care l-au văzut în excursiile lor de zeci de mii de euro prin lumea bună. Prima generație de îmbogățiți n-a avut vreme să învețe simplitatea bogăției. Își imaginează că luxul înseamnă să construiești etaj după etaj în care să îndeși de-a valma țoale de la Paul&Shark, genți de la Chanel, parfumuri Boss și veste căptușite cu blană de hamster. Acești burtoși cărunți care apar în pozele de familie TelDrum își imaginează că prosperitatea înseamnă să îndeși în pipotă până crapă mațul sau să bagi silicon în demoazelă până-i explodează buzele, sânii și fundul. Dacă treci de „camera majordomului”, releveul TajMahalului TelDrum relevă 4 bucătării. 4 bucătării?! De ce ți-ai face 4 bucătării?Poate ți se face poftă de sarmale, poate de mici, poate de penne cu caviar, poate de osso buco. Omul cu 4 burți are o poftă insațiabilă de crăpelniță pe care o procesează în 12 băi.

Omul cu 4 burți, 24 de buci și o singură mustață privește întinsa câmpie română de pe terasa de 200 de metri pătrați a etajului 3. Îi vede pe zdrențăroșii care rânesc pe moșie, pe copiii famelici care se duc la privata din fundul curții și se gândește ce blestem pe capul lui să trăiască printre atâția sărăntoci.

Estimp, tânărul porcar Dragnea jr. își tunează mașina cu 776 de cai frumoși pe care dă 78.000 de euro și, pentru că e de porc să-i ceară direct de „la Liviu”, îi cere de la petre.pitis@yahoo.com. Așa-i că nu v-ați gândit să-i scrieți lui Petre Pitiș pe mail când aveați nevoie de bani? De-aia o să muriți la bloc, săracilor! Și domnișoara Karina Pitiș (25 de ani) știe cum se face când ai nevoie de 1 milion de lire sterline (!). Îi scrie lui tata și se rezolvă.

În programul de guvernare „Valiza TelDrum”, o atenție sporită li se acordă pensionarilor. Pentru că pensia de stat a părinților Nicoletei Pene - contabila grupului - e destul de social-democrată (680 de lei), în același cont intră și un supliment „de dreapta” de 93.000 de lei, donație de la un om de afaceri. Ca să nu moară așteptând poștașul, părinții dvs. au, iată, o soluție simplă la îndemână. Exact! Să-i scrie lui petre.pitis@yahoo.com

Lui Liviu Dragnea îi mai venise inima la loc ieri seara. Din valiză încă nu a ieșit acel document care să-l înfunde. Cu excepția unei poze cu el în Brazilia, care apare pe tableta lui Petre Pitiș, Liviu Dragnea este deocamdată o umbră. Toată lumea din imperiul TelDrum se raportează la el, însă schema funcționează prin interpuși. Valiza TelDrum dă foarte multe informații de context, ridică perdeaua de pe rețea, ne arată stilul de viață al celor din grupare. Investigația de presă ne arată cum se trăiește la curtea lui Dragnea Întâiul, dincolo de gardurile înalte. Investigația procurorilor ar trebui să ne arate circuitul banilor în natură și felul în care fondurile publice s-au transformat în cai putere, țâțe și patru burți.

----------

*RiseProject: „Mastodontul e o misterioasă vilă privată din Mamaia. Există aici și camera majordomului, de 11,63 mp, cam cât un dormitor normal dintr-un bloc comunist. Omul deretică 13 camere, 12 băi, 4 bucătării etc. Etaj cu etaj, planurile din mapa roșie invită la un tur de castel. La intrarea principală, traversezi o terasă mare cu pardoseală și scări placate cu piatră naturală, tencuieli decorative, apoi o ușă dublă, treci un vestibul ca la casele boierești, urmează un hol cât sufrageria ta și aici ai de ales. În stânga e sala tronului, adică un spațiu de primire de 44 mp. Merită: pereți stucco veneziano, piatră naturală, canapele, măsuțe, bar, relaxare, tot tacâmul. La dreapta, după scara interioară care încolăcește liftul, dai în sala de mese (48,4 mp) vecină cu bucătăria. Ambele, înconjurate de terase imense cu balustrade de inox și mozaicuri. Servitorul stă în aripa utilitară, lipit de spălătorie, lângă cele trei grupuri sanitare de la parter, nu departe de centrala termică. Etajul 1 e compus din vreo trei dormitoare echipate cu băi, două livinguri, altă sală de mese, cameră de relaxare, bucătărie etc. Dormitorul baronial se află la etajul 2, întins pe 36,16 mp, cam cât o garsonieră din București, la care mai pui un dressing de 20 mp, un balcon pe toată lățimea și două băi în oglindă. Livingul și biroul ocupă fiecare aproape 30 de mp, dar sunt despărțite de o bucătărie cu un balcon cât ea. Holul lat de la 2 continuă cu două băi și încă un dormitor care corespunde prin dressing cu cel mare. Distracția explodează la etajul 3, unde liftul te lasă în epicentrul unei terase circulabile de 200 mp. La nevoie, o baie imensă își face datoria. Și mai e un un etaj. La 4, deasupra marii terase, e prevăzută o alta ceva mai intimă, de 36 mp”.

